Torsdag aften bragte Berlingske en kronik af Mai Mercado, politisk ordfører for Det Konservative Folkeparti. Kronikken har titlen 'Kristendommen er bedre end Islam', og det synspunkt holder hun fast i.

- Kristendommen er bedre end islam. Vi har levet med den, udviklet den og levet i samhørighed med den, og derfor har den også formet os. Kristendommen passer bedre til Danmark end andre religioner, siger hun til DR Nyheder.

Læs også : Mercado: Kristendom skal fylde mere i folkeskolen

Udmeldingen forstår demokratiordfører for De Radikale, Zenia Stampe, ikke meget af.

- Jeg synes slet ikke, det er min opgave som politiker at forholde mig til, om kristendommen er bedre end islam. Religion og tro er et dybt personligt og privat spørgsmål. Det er jo derfor, vi har religionsfrihed i Danmark, siger hun til DR Nyheder.

Vi har religionsfrihed i Danmark, men vi har ikke religionslighed. Vi har jo den kristne kirke, og det er den, vores samfund er bygget op omkring. Mai Mercado (K)

Ikke religionslighed

Mai Mercado accepterer, at andre religioner også er tilladte i Danmark, men mener, at kristendommen naturligt har en vigtigere position i vores samfund.

- Vi har religionsfrihed i Danmark, men vi har ikke religionslighed. Vi har jo den kristne kirke, og det er den, vores samfund er bygget op omkring, siger hun.

Derfor foreslår Mai Mercado og hendes parti også i kronikken, at kristendom skal gøres obligatorisk i folkeskolen.

Forældre skal selv bestemme

Det forslag har Zenia Stampe og De Radikale dog heller ikke meget tilovers for.

- Jeg synes, det er en rigtig dårlig ide. Jeg synes jo netop, at en del af religionsfriheden i Danmark er, at familier selv bestemmer hvilken tro deres børn skal opdrages i. Derfor kan man ikke tvangsindlægge folk til at lade deres børn undervise i bibelhistorie, siger hun.

Den eneste måde, hun kan forestille sig en obligatorisk undervisning i kristendom på, er, hvis den indgår i et nyt obligatorisk fag, som måske kan hedde religion eller filosofi. Men det kræver en fundamental omlægning af undervisningen.

- Men så er det jo et helt andet fag, end det Mai Mercado taler om. Jeg synes, det er fair, at kristendommen indgår i alle mulige andre fag som for eksempel dansk og historie. Kristendommen er jo ikke til at komme udenom.

Helt ærligt tror jeg bare, at det her handler om at fiske vælgere. Jeg kan virkelig på ingen måde se, hvilket formål det ellers skulle tjene. Zenia Stampe (R)

Kronik skal fiske stemmer

Zenia Stampe har svært ved at se, hvorfor Mai Mercado og Det Konservative Folkeparti har forfattet kronikken.

- Jeg kan ikke rigtigt se, hvad formål det tjener. Jeg tror ikke, man bliver en bedre kristen af at stille sig op og sige, at min religion er bedre end din.

Hun mener derimod, at kronikken er et udspil i valgkampen.